Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Zviedrijas Jūras administrācija informē, ka pirmdien izcēlies ugunsgrēks uz prāmja "Stena Scandica", kas kursē starp Ventspili un Zviedrijas ostu Nīnashamnu. Uz prāmja ir ap 300 cilvēku, bet Zviedrijas varasiestādes ziņo, ka ugunsgrēks ir savaldīts un pasažieru dzīvība nav apdraudēta.

Piesardzības nolūkā uz notikuma vietu devušies glābšanas kuģi un helikopteri. Prāmju kompānija "Stena Line" informē, ka prāmis bija ceļā no Zviedrijas uz Ventspili. Uz kuģa ir 241 pasažieris un 58 apkalpes locekļi. Ugunsgrēks izcēlies pulksten 12.29 pēc vietējā laika.

Ugunsgrēka trauksme atskanēja, kad kuģis bija netālu no Gotska Sandēnas salas (neapdzīvota sala uz ziemeļiem no Gotlandes). Kuģa apkalpe izmanto ūdeni, lai atvēsinātu konteineru un likvidētu ugunsgrēku.

Šobrīd nav ziņu par ugunsgrēkā cietušajiem, un domājams, ka pasažieru evakuācija nebūs vajadzīga.

Aizvadītajās dienās Valsts ugunsdzēsības un glābšanas dienests (VUGD) saņēma informāciju no vairākiem iedzīvotājiem, ka viņi saņēmuši telefona zvanus no krāpniekiem, kas uzdodas par vienotā ārkārtas palīdzības izsaukumu tālruņa numura 112 dispečeriem un, visticamāk, krāpnieciskos nolūkos vēlas iegūt cilvēka personas datus.

VUGD norādīja, ka glābšanas dienesta dispečeri var iedzīvotājam zvanīt tikai tad, ja cilvēks pats ir zvanījis un pieteicis notikumu, kā arī lai precizētu informāciju vai turpinātu pārtrauktu sarunu. Turklāt iedzīvotājs šādā situācijā saņems zvanu no fiksētā astoņu ciparu numura, nevis no trīs ciparu numura.

VUGD aicina gadījumos, ja saņemts aizdomīgs zvans no tālruņa numura 112, nekavējoties informēt savu mobilo sakaru operatoru, bet, ja iedzīvotāji cietuši no krāpnieciskām darbībām, tad vērsties ar iesniegumu Valsts policijā.

Daugavpilī no 1. oktobra palielināsies tarifs par ūdenssaimniecības pakalpojumiem, liecina paziņojums oficiālajā izdevumā "Latvijas Vēstnesis".

Ūdensapgādes pakalpojumu tarifs pieaugs par 58,3% un sasniegs 1,14 eiro par kubikmetru, savukārt kanalizācijas tarifs palielināsies divas reizes un būs 1,48 eiro par kubikmetru.

Pašlaik Daugavpilī spēkā ir 2014. gadā piemērotie tarifi ir 0,72 eiro kubikmetrā par ūdensapgādi un 0,74 eiro kubikmetrā par kanalizāciju.

Kā liecina informācija "Firmas.lv", "Daugavpils ūdens" apgrozījums pērn bija 5,463 miljoni eiro, bet zaudējumi veidoja 227 785 eiro. Uzņēmums reģistrēts 1991. gadā, tā pamatkapitāls ir 8,208 miljoni eiro. Kompānija pieder Daugavpils pilsētas pašvaldībai.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.